Document ID: 32010D0347

A BIZOTTSÁG HATÁROZATA
(2010. június 19.)
a robbanóanyagok Közösségen belüli szállítási okmányáról szóló 2004/388/EK határozat módosításáról
(az értesítés a C(2010) 3666. számú dokumentummal történt)
(EGT-vonatkozású szöveg)
(2010/347/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a polgári felhasználású robbanóanyagok forgalomba hozatalára és felügyeletére vonatozó rendelkezések harmonizációjáról szóló, 1993. április 5-i 93/15/EGK tanácsi irányelvre (1) és különösen annak 13. cikke (5) bekezdésére,
mivel:
(1)
A robbanóanyagok Unión belüli szállítására a 93/15/EGK irányelvvel létrehozott rendszer a robbanóanyagok származási, továbbítási és rendeltetési területeiért felelős különböző illetékes hatóságok jóváhagyását írja elő.
(2)
A robbanóanyagok Közösségen belüli szállítási okmányáról szóló, 2004. április 15-i 2004/388/EK bizottsági határozat (2) a robbanóanyagok tagállamokon belüli szállításának - az ilyen termékekkel kapcsolatos szükséges biztonsági követelmények betartása mellett történő - elősegítése érdekében létrehozta a 93/15/EGK irányelv 9. cikkének (5) és (6) bekezdése alkalmazásában szükséges információkat magában foglaló, a robbanóanyagok szállításához használandó okmánymintát.
(3)
A 2004/388/EK határozatot ki kell igazítani, tekintetbe véve a szállítási engedélyek időközben kifejlesztett és valamennyi tagállam számára rendelkezésre álló elektronikus rendszerét.
(4)
A származás szerinti tagállami illetékes hatóságnak lehetőségében kell hogy álljon, hogy valamennyi szükséges okmányt kinyomtathassa, és a szállító részére kiállíthassa a robbanóanyagok Közösségen belüli szállításához használandó okmánymintát, miután meggyőződött arról, hogy az érintett tagállamok valamennyi illetékes hatósága engedélyezte a szállítást, mivel így csökkenthetők a vállalatok és a tagállami hatóságok adminisztratív terhei.
(5)
Az Európai Bizottság megbízásából a 93/15/EGK irányelv végrehajtásáról elvégzett értékelő tanulmány megállapítása szerint le kell rövidíteni a tagállamok szállításengedélyezési eljárásait. A helyzet előmozdítására egy egységes elektronikus rendszert kellene bevezetni.
(6)
Az európai kisvállalkozói intézkedéscsomaggal (3) és „A jobb szabályozás harmadik stratégiai felülvizsgálata az Európai Unióban” c. dokumentummal (4) az Európai Bizottság hozzájárult a fokozott kiszámíthatóság, valamint azon további célkitűzés megvalósításához, hogy a vállalkozásokat még inkább támogatni kell a jogszabályi változtatásokra való felkészülésben. E cél elérésében fontos intézkedésnek minősítették az egységesített hatálybaléptetési időpontok rendszerét, amely - amennyiben csak lehetséges - biztosítaná, hogy a vállalkozásokat érintő jogszabályok alkalmazásának kezdete adott évben bizonyos, előre meghatározott időpontokhoz legyen kötve. Ezt figyelembe kell venni akkor is, amikor e határozat alkalmazásának időpontja meghatározásra kerül.
(7)
Az e határozatban előírt rendelkezések összhangban vannak az 93/15/EGK irányelv 13. cikkének (1) bekezdése alapján létrehozott bizottság véleményével,
ELFOGADTA EZT A HATÁROZATOT:
1. cikk
A 2004/388/EK határozat a következőképpen módosul:
1.
A határozat a következő 3a. cikkel egészül ki:
„3a. cikk
Abban az esetben, ha a származási tagállam, a fogadó tagállam és az átszállítás helye szerinti tagállamok mindegyike közös elektronikus rendszert használ a robbanóanyagok Unión belüli szállításának engedélyezésére, a 2-5. albekezdésben meghatározott eljárások alkalmazandók.
A címzettnek a robbanóanyagok közösségi szállítására vonatkozó okmányt az 1-4. szakaszok kitöltése mellett papíron vagy elektronikus formában be kell nyújtania engedélyezésre a fogadó tagállam illetékes hatóságához.
Az engedélyezés megadása után a fogadó tagállam az engedélyt a közös elektronikus rendszeren keresztül megküldi a származási hely szerinti tagállamnak.
Az engedélyezés megadása után a származási hely szerinti tagállam illetékes hatósága engedélyt kér a szállításra a közös elektronikus rendszeren keresztül az átszállítás helye szerinti valamennyi tagállam illetékes hatóságától.
A származási hely szerinti tagállam illetékes hatósága a tagállamoktól beérkezett engedélyek birtokában a szállító részére biztonságos azonosításra alkalmas papíron, valamint a származási tagállam, illetve adott esetben az átszállítás helye szerinti tagállam/ok és a fogadó tagállam hivatalos nyelvén/nyelvein, továbbá angol nyelven kiállítja a robbanóanyagok Közösségen belüli szállítására vonatkozó okmányt, melyen feltünteti, hogy valamennyi érintett tagállam egyetértését adta.”
2.
A mellékletben a magyarázó megjegyzések alatti 2. pontban a bekezdés végére a következő mondatot kell beilleszteni: „Ez a pont nem alkalmazandó azon esetekben, ahol a 3a. cikkben meghatározottak szerint a közös elektronikus rendszert alkalmazták.”
2. cikk
Ez a határozat 2010. október 29-től alkalmazandó.
3. cikk
Ennek a határozatnak a tagállamok a címzettjei.
Kelt Brüsszelben, 2010. június 19-én.

Labels: 3
12
8
1